اللاووص، (باللغة د اللاو: ລາວ)، رسميا لجمهورية الديموقراطية الشعبية د لاووص، هي بلاد ماكاطلش على لبحر جات ف ف لجنوب الشرقي د آسيا. تيحدّوها من الشمال لغربي بورما و الشينوا، من الشرق ڤييطنام، من لجنوب كامبودج، من لغرب طايلاند. لبلاصة اللي فيها لاووص تابعة لهوية ديالها للملكة د "لان شانݣ"، اللي كانت ف هاديك لمنطقة ما بين لقرن 14 و 18، و كانت من أكبر لمملكات ديال جنوب شرق آسيا. ف 1893، ستعمرات فرانسا هاديك لأراضي و تسمّات بسميت لاووص. ستاقلات لاووص من فرانسا ف 1953، و ولاّت مملكة دستورية. ولكن مورا حرب أهلية طويلة، سالات مع لحرب د ڤييطنام، ربح لحزب الشيوعي الثوري، و ولاّ حاكم لبلاد من 1975. من ديك الساعة، ولاّت لاووص جمهورية اشتراكية فيها حزب واحد، و متبعة لمبدأ ديال لماركسية اللينينية. تيسكنو ف اللاو تقريبا 6.8 مليون د الناس، و لعاصمة ديالها هي ڤيينتان. اللغة الرسمية ديال لبلاد هي اللاووص، و لفلوس اللي كاتخدّم هي كيپ. اللاوص داخلة مع بزاف د لمنضمات دولية، بحال لأمم لمتحدة، منضمة التجارة لعالمية، و لمنضمة لعالمية د لفرونكوفونية.